Lehotský, Tomáš, poslanec NR SR (2022-06-16):
...tak odbremeňujú štátnu správu ekonomiky od toho, aby tieto pracovné príležitosti musela vytvárať ona. Takže sú to naozaj dôležité súčasti našej spoločnosti, našej ekonomiky. Všetci si veľmi dobre pamätáme veľké a vysoké ekonomické rasty zo začiatku dvetisícich rokov, kedy Slovensko prešlo veľkými reformami, ktoré po dlhých rokoch stagnácie aj v deväťdesiatych rokoch a, samozrejme, počas socializmu priniesli slovenskej ekonomike stagnáciu, respektíve úpadok. Všetci si teda pamätáme až dvojpercentné rasty slovenskej ekonomiky... (reakcia navrhovateľa), dvojciferné, čo som povedal? (reakcia navrhovateľa), dvojciferné, pardon, dvojciferné rasty slovenskej ekonomiky (reakcia spravodajcu), takmer (rečník sa zasmial) a pamätáme si, ako skokovo slovenská ekonomika v tom období napredovala. No potom prišli roky stagnácie a roky bez akýchkoľvek zmien na tomto poli a, samozrejme, že môžme žiť do nejakého, do nejakého obdobia z úspechov minulých, ale takto sa to nedá robiť navždy. Aby fungovalo trhové prostredie, aby fungovalo prostredie, v ktorom sa darí konkurencii a darí podnikateľom, je neustále potrebné to podnikateľské prostredie upravovať tak, aby sa zjednodušovali podmienky podnikania pre firmy a podnikateľov. Svet je dneska veľmi dynamický, a preto sa nemôžme spoliehať na to, že to, čo bolo dobré pred 10, 15, 20 rokmi, bude dobré aj v ďalšom období. Preto je naozaj veľmi dôležité, keď sme si prijali tie zmeny, ktoré sme si prijali začiatkom roku 2000, začiatkom dvetisícich rokov, neustále upravovať. A presne toto sa deje teda už druhýkrát aj Kilečkom dva, ktoré obsahuje takmer 200 opatrení. Ja sám som pôsobil v súkromnej sfére, keď, ešte predtým, ako som vstúpil do politiky, a veľmi dobre viem, ako množstvo rôznych opatrení, ako množstvo rôznych pravidiel, ktoré častokrát v zásade už štátni úradníci ani nevedia vysvetliť, prečo existujú, jednoducho existujú roky, dokáže brzdiť a znepríjemňovať život podnikateľom a firmám. A to je presne tá oblasť, na ktorú sa Kilečko 2 sústredí. Keď sa rozprávate so zahraničnými investormi, ktorí zvažujú stredoeurópsky región, do ktorého by mohli prísť investovať, a keď sa ich pýtate, teda čo sú rozhodujúce faktory, tak vám budú, samozrejme, hovoriť o tom, že je to cena práce, je to vzdelaná populácia, vzdelaní obyvatelia, sú to daňové výhody. Toto sú zrejme tie najhlavnejšie faktory, ktoré prispievajú k tomu, aby teda zahraničný investor prišiel. No treba povedať zároveň, že keď sa pozreme na región, ako je Maďarsko, ako je Poľsko, ako je Česká republika, ako je Slovensko, povedzme Bulharsko, Rumunsko, tie podmienky, či už vzdelanostné, alebo čo sa týka výšky miezd, sú veľmi, veľmi podobné. Štáty následne pristupujú k tomu, že robia damping. To znamená, že sa snažia prilákať týchto investorov nižšími daňami, rôznymi dotáciami a tak ďalej. Ja si osobne myslím, že toto nie je dobrá cesta, že toto je cesta skôr do záhuby. Áno, samozrejme, že vo výnimočných prípadoch je dobré prilákať investorov aj takýmto spôsobom, ale oveľa lepším spôsobom je prilákať investorov – okrem teda miezd, okrem teda vzdelaných pracovníkov – je oveľa lepšie prilákať investorov tým, že podnikateľské prostredie bude jednoduché, bude sa v ňom ľahko žiť, bez zbytočných regulácií, a toto v skutočnosti je tiež jednou z rozhodujúcich podmienok zahraničných investorov, keď prichádzajú na Slovensko. Preto opäť teda poviem, že je dôležité robiť takéto zmeny, ktoré život podnikateľom a firmám zjednodušujú. A teda často počúvame, že Kilečko 2 neobsahuje žiadne zásadné zmeny, ale obsahuje tých menších možno zmien takmer 200. Ja teraz prečítam niektoré z nich, aby ste si vedeli urobiť obraz o tom, o aké zmeny ide a akým spôsobom môžu zjednodušiť život pre podnikateľov a firmy. Takže napríklad hovoríme o tom, že zavedieme pre autoškoly možnosť vyučovania aj dištančnou formou. Toto je vec, ktorú sme sa naučili, samozrejme, počas covidu a zdá sa možno samozrejmá, no na druhej strane nijaká takáto možnosť neexistovala predtým, hej? Zrušíme požiadavku na prístrešok na autocvičisku a upravíme podmienky na hygienické zariadenie na autocvičisku. Opäť veci, ktoré sú zbytočným, sú zbytočnou administratívnou záťažou pre podnikateľov, pre firmy, ktoré chcú podnikať v oblasti autoškôl. Predĺžime osvedčenie platnosti o evidencii vozidla. Vidíte sami, že sú to opatrenia, ktoré v zásade nič nestoja štátnu pokladnicu, na druhej strane ich súhrn dokopy dokáže výrazne zjednodušiť život pre podnikateľov. Ďalej citujem: „Umožníme predaj nepotravinárskeho tovaru po uplynutí jeho exspirácie.“ Opäť vec, ktorá, samozrejme, že nič nestojí, a pritom pomôže dostať aj potraviny, ktoré už sú po exspirácii, nie, samozrejme, dlho a nie neobmedzene, ale dostaneme takto potraviny, ktoré by inak boli vyhodené do koša. Liberalizujeme podmienky predaja výrobkov a poskytovania služieb na trhových miestach. Opäť niečo, čo chceme zjednodušiť a vytvoriť trh tak, aby bola vyššia konkurencia. Sú tam ale aj opatrenia, ktoré rušia sankcie, napríklad zrušíme sankcie za porušenie povinnosti uvádzať gramáž hlavnej zložky jedla v jedálnom lístku. Čo teda dneska je potrebné, ale všetci si asi uvedomujeme, že je to úplne zbytočné a zbytočne to komplikuje každodennú, každodenný život podnikateľov na Slovensku. Takže takýchto opatrení je v kilečku takmer 200 a myslím si, že súhrnne výrazným spôsobom prispejú k tomu, aby sa podnikateľom na Slovensku dýchalo ľahšie a podnikalo jednoduchšie. A to je v životnej potrebe tejto krajiny a tejto ekonomiky. Takže ďakujem za pozornosť a verím, že tomuto návrhu zákona vyjadríte podporu. Ďakujem.